text: Tidligere trafikminister er tilbage i transportsporet - nu i Padborg
  09 januar 2017 kl. 10.47
  Tidligere transportminister Carina Christensen rykkede mandag ind direktørkontoret i vognmandsorganisationen ITD’s hovedkvarter i Padborg. 
  Carina Christensen skal som ny adm. direktør stå i spidsen for den fortsatte udvikling af transportorganisationen ITD, der har  omkring 780 medlemsvirksomheder og knap 60 medarbejdere.
  - Transportbranchen er udfordret og under stor forandring. Vi skal se mulighederne i den nye teknologi og ikke trusler, siger Carina Christensen, ny direktør for ITD, til TV SYD.
  Carina Christensen, ny direktør for ITD.: "Vi skal se mulighederne i den nye teknologi og ikke trusler"
  Carina Christensen er uddannet cand.negot. med speciale i international økonomi. Hun har siddet i Folketinget for De Konservative i perioden 2001 – 2011 og var herudover transportminister og familie- og forbrugerminister samt kulturminister.
  I perioden efter Folketinget har Carina Christensen været direktør for erhvervsorganisationen UdviklingVejen i Vejen Kommune og senest direktør for Nordisk Innovation under Nordisk Ministerråd, hvor der har været særligt fokus på skabelse af innovative løsninger inden for digitalisering, internationalisering og grøn vækst.
  
  Carina Christensen afløser Jacob Chr. Nielsen, der i juni efter 6 år forlod direktørposten i ITD.
  